รัฐบาลไทย-ข่าวทำเนียบรัฐบาล-“พาณิชย์”จับรายวัน รวบผู้กระทำความผิดหน้ากากอนามัย 6 ราย ขายไข่ไก่แพง 1 ราย [กระทรวงพาณิชย์]
วันศุกร์ที่ 17 เมษายน 2563
“พาณิชย์”จับรายวัน รวบผู้กระทําความผิดหน้ากากอนามัย 6 ราย ขายไข่ไก่แพง 1 ราย [กระทรวงพาณิชย์]
“พาณิชย์”จับรายวัน รวบผู้กระทําความผิดหน้ากากอนามัย 6 ราย ขายไข่ไก่แพง 1 ราย
“พาณิชย์”แถลงผลจับกุมหน้ากากอนามัยรายวัน รอบนี้จับเพิ่มได้อีก 6 ราย เป็นร้านขายยาจําหน่ายราคาแพงเกินควร และเจอขายในเฟซบุ๊กขายเกินราคาที่กําหนด ที่เหลือผิดข้อหาไม่ปิดป้ายแสดงราคา รวมยอดทั้งหมดเพิ่มเป็น 342 ราย ส่วนไข่ไก่ แม้สถานการณ์ดีขึ้น แต่ยังมีพวกเอาเปรียบ จับเพิ่มได้ 1 ราย รวมเป็น 27 ราย
นางลลิดา จิวะนันทประวัติ รองโฆษกกระทรวงพาณิชย์ เปิดเผยถึงผลการปฏิบัติการกรณีสินค้าอุปโภคบริโภคและเวชภัณฑ์ของกระทรวงพาณิชย์ว่า วันที่ 16 เม.ย.2563 ที่ผ่านมา กระทรวงพาณิชย์ได้ร่วมกับหน่วยงานที่เกี่ยวข้อง ดําเนินการจับกุมผู้กระทําความผิดตามพ.ร.บ.ว่าด้วยราคาสินค้าและบริการ พ.ศ.2542 สามารถจับกุมผู้กระทําความผิดกรณีหน้ากากอนามัย เจลล้างมือและแอลกอฮอล์ เพิ่มอีก 6 ราย แบ่งเป็นกรุงเทพฯ 1 ราย และต่างจังหวัด 5 ราย ทําให้ยอดจับกุมเพิ่มขึ้นเป็น 342 ราย แยกเป็นกรุงเทพฯ 160 ราย และต่างจังหวัด 182 ราย
ทั้งนี้ รายละเอียดการจับกุมในส่วนของกรุงเทพฯ 1 ราย เป็นการจับกุมร้านขายยา มีการจําหน่ายหน้ากากอนามัยแบบธรรมดาสีฟ้า บรรจุกล่องละ 50 ชิ้น ราคากล่องละ 890 บาท เฉลี่ยชิ้นละ 17.80 บาท แจ้งข้อหากระทําความผิดจําหน่ายหน้ากากอนามัยราคาสูงเกินสมควร ตามมาตรา 29 ส่วนในต่างจังหวัด 5 ราย แยกเป็นการกระทําความผิดตามมาตรา 28 จําหน่ายหน้ากากอนามัยโดยไม่ปิดป้ายแสดงราคาขาย 4 ราย ได้แก่ จังหวัดเพชรบูรณ์ 1 ราย จังหวัดสกลนคร 1 ราย จังหวัดสมุทรสาคร 1 ราย และจังหวัดอุดรธานี 1 ราย (จําหน่ายผ่านทางเฟซบุ๊ก) และในจังหวัดอุดรธานี 1 ราย กระทําความผิดจําหน่ายหน้ากกากอนามัยผ่านทางเฟซบุ๊ก แจ้งข้อหาจําหน่ายหน้ากากอนามัยสูงเกินราคาที่กําหนด ตามมาตรา 25
สําหรับโทษที่ผู้กระทําความผิดตามพ.ร.บ.ว่าด้วยราคาสินค้าและบริการ พ.ศ.2542 ข้อหาขายเกินราคาควบคุม มาตรา 25 (1) มีโทษจําคุกไม่เกิน 5 ปี ปรับไม่เกิน 1 แสนบาท หรือทั้งจําทั้งปรับ ข้อหาไม่แจ้งต้นทุนราคาซื้อ ราคาจําหน่าย ปริมาณการผลิต ปริมาณคงเหลือ ตามมาตรา 25 (5) มีโทษจําคุกไม่เกิน 1 ปี หรือปรับ ไม่เกิน 20,000 บาท หรือทั้งจําทั้งปรับ และปรับไม่เกินวันละ 2,000 บาท ตลอดเวลาที่ฝ่าฝืนหรือจนกว่าจะแจ้ง มาตรา 28 ข้อหาไม่ปิดป้ายแสดงราคาขาย มีอัตราโทษปรับไม่เกิน 1 หมื่นบาท และมาตรา 29 ข้อหาขายแพงเกินสมควรมีอัตราโทษจําคุกไม่เกิน 7 ปี ปรับไม่เกิน 1.4 แสนบาท หรือทั้งจําทั้งปรับ
ส่วนไข่ไก่ แม้สถานการณ์ภาพรวมจะดีขึ้น แต่กระทรวงพาณิชย์ ยังคงติดตามตรวจสอบ และดําเนินการจับกุมผู้กระทําความผิดตามข้อร้องเรียนอย่างต่อเนื่อง โดยสามารถจับกุมผู้กระทําความผิดจําหน่ายไข่ไก่ราคาแพงเกินสมควรเพิ่ม 1 ราย ในจังหวัดราชบุรี ทําให้สถิติการจับกุมดําเนินคดีเรื่องไข่ไก่ทั่วประเทศ เพิ่มขึ้นเป็น 27 ราย
“ขอย้ําเตือนผู้ที่มีพฤติกรรมกักตุนสินค้า ค้ากําไรเกินควร และเอารัดเอาเปรียบประชาชน ไม่ว่าจะเป็นสินค้าหน้ากากอนามัย เจลล้างมือ และแอลกอฮอล์ รวมถึงสินค้าจําเป็นอื่นๆ ในช่วงสถานการณ์การแพร่ระบาดของเชื้อไวรัสโควิด-19 หากมีการตรวจสอบพบจะถูกดําเนินคดีขั้นเด็ดขาด โดยผู้บริโภคพบเห็นการกักตุนหรือค้ากําไรเกินควร สามารถร้องเรียนได้ที่สายด่วนกรมการค้าภายใน 1569 และในต่างจังหวัดร้องเรียนได้ที่สํานักงานพาณิชย์จังหวัด หรือศูนย์ดํารงธรรมจังหวัด”นางลลิดากล่าว
>>>ติดตามข่าวสารพาณิชย์แบบฉับไว ส่งตรงถึงมือถือได้ที่http://line.me/ti/p/%40uld0329i
>>>ติดตามข่าวสารพาณิชย์ ผ่านทวิตเตอร์https://twitter.com/CNAOnlineTwit